### NN 71/2025 (18.4.2025.), Pravilnik o dopunama Pravilnika o djelokrugu rada tajnika te administrativno-tehničkim i pomoćnim poslovima koji se obavljaju u osnovnoj školi

MINISTARSTVO ZNANOSTI, OBRAZOVANJA I MLADIH

925

Na temelju članka 102. i 103. Zakona o odgoju i obrazovanju u osnovnoj i srednjoj školi (»Narodne novine« broj 87/08, 86/09, 92/10, 105/10 – ispr., 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20, 151/22, 155/23 i 156/23), ministar znanosti, obrazovanja i mladih donosi

PRAVILNIK

O DOPUNAMA PRAVILNIKA O DJELOKRUGU RADA TAJNIKA TE ­ADMINISTRATIVNO-TEHNIČKIM I POMOĆNIM POSLOVIMA KOJI SE OBAVLJAJU U OSNOVNOJ ŠKOLI

Članak 1.

U Pravilniku o djelokrugu rada tajnika te administrativno-tehničkim i pomoćnim poslovima koji se obavljaju u osnovnoj školi (»Narodne novine« broj 40/14) iza članka 6. dodaje se novi članak 6.a koji glasi:

»Operativni radnik/radnica za sigurnost i civilnu zaštitu

Članak 6.a

(1) Osnovnoškolska ustanova zapošljava operativnog djelatnika za sigurnost i civilnu zaštitu sukladno izrađenoj Procjeni postojećeg stanja i analize rizika te Plana sigurnosti školske ustanove.

(2) Operativni djelatnik za sigurnost i civilnu zaštitu obavlja sljedeće poslove:

– nadzire kontrolu pristupa u školsku ustanovu, nadzire i osigurava školsku imovinu i prostor,

– sudjeluje u organizaciji i provedbi osnovnih mjera civilne zaštite te obavlja poslove održavanja objekta škole i njezina okoliša,

– surađuje s nadležnim službama (vatrogasci, hitna pomoć, civilna zaštita) u slučaju izvanrednih situacija,

– sudjeluje u edukacijama i podizanju svijesti učenika i zaposlenika o sigurnosnim protokolima i postupcima u hitnim situacijama,

– prati situacije u školskim prostorima i prijavljuje nadležnim osobama ponašanja koja mogu ugroziti sigurnost i dobrobit učenika, zaposlenika i posjetitelja,

– surađuje s odgojno-obrazovnim i drugim radnicima i ravnateljem škole u pružanju podrške sigurnosti i dobrobiti učenika,

– obavlja i ostale poslove sigurnosti i civilne zaštite koji proizlaze iz godišnjeg plana i programa rada škole i drugih propisa,

– može obavljati i poslove iz članka 8. ovoga Pravilnika.

(3) Poslove Operativnog djelatnika za sigurnost i civilnu zaštitu iz stavka 2. ovoga članka može obavljati samo osoba koja je završila Program obrazovanja za stjecanje djelomične kvalifikacije operativni djelatnik za sigurnost i civilnu zaštitu u odgojno-obrazovnim ustanovama/operativna djelatnica za sigurnost i civilnu zaštitu u odgojno-obrazovnim ustanovama (u daljnjem tekstu: Program obrazovanja).

(4) Iznimno, poslove Operativnog djelatnika za sigurnost i civilnu zaštitu iz stavka 2. ovoga članka može obavljati i osoba koja nema završen Program obrazovanja, ali ga je dužna završiti u roku od 6 mjeseci od dana zasnivanja radnog odnosa na tom radnom mjestu.

(5) Zaposleniku iz stavka 4. ovoga članka koji obavlja poslove Operativnog djelatnika za sigurnost i civilnu zaštitu, a koji ne završi Program obrazovanja u propisanom roku prestaje ugovor o radu istekom posljednjeg dana roka za završetak Programa obrazovanja.«

Članak 2.

Iza članka 7. dodaje se članak 7.a koji glasi:

»Pomoćni radnik/radnica u kuhinji i blagovaonici

Članak 7.a

(1) Osnovna škola koja ne može zaposliti kuharicu, zapošljava pomoćnog radnika/radnicu u kuhinji i blagovaonici koji obavlja poslove u punom radnom vremenu u školi u kojoj se priprema najmanje 270 mliječnih obroka.

(2) Osnovna škola koja ima zaposlenu jednu kuharicu u punome radnom vremenu i u kojoj se priprema više od 70 kuhanih obroka te ostvaruje pravo na veći broj izvršitelja, a ne može zaposliti kuharicu, zapošljava pomoćnog radnika/radnicu u kuhinji i blagovaonici s odgovarajućom količinom radnog vremena.

(3) Za broj obroka koji je za 25 % veći ili manji od broja obroka iz stavka 1. ovog članka, broj pomoćnih radnika/radnica u kuhinji i blagovaonici, odnosno količina radnog vremena utvrđuju se u odgovarajućem omjeru.

(4) Za broj obroka koji je za 25 % veći od broja obroka iz stavka 2. ovog članka, broj pomoćnih radnika/radnica u kuhinji i blagovaonici, odnosno količina radnog vremena utvrđuju se u odgovarajućem omjeru.

(5) Pomoćni radnik/radnica u kuhinji i blagovaonici obavlja poslove pripremanja namirnica (pranja, rezanja i sl.), pripremanja mliječnih obroka, podjele obroka, čišćenja i održavanja kuhinje te ostale poslove koji proizlaze iz godišnjeg plana i programa rada i drugih propisa.«

Članak 3.

Ovaj Pravilnik stupa na snagu osmog dana od dana objave u »Narodnim novinama«.

Klasa: 602-01/25-01/00002
 Urbroj: 533-05-25-0001
 Zagreb, 9. travnja 2025.

Ministar
 prof. dr. sc. Radovan Fuchs, v. r.